OBH 3580/1997.
Az állampolgári jogok országgyűlési biztosának jelentése
Ügyintéző: dr. Kiss László

Az eljárás megindulása:
	A Pesti Bulvár 1997. március 16-i cikke szerint ("Félelemre ítélve") a Nagykőrösön lakó B. Balázst és családját évek óta rendszeresen fenyegetik és zaklatják szomszédaik. A cikk szerint az ismétlődő zaklatásokat egy olyan család tagjai követik el, akikkel szemben a sértett korábban - mint rendőr - intézkedett.
	A cikk alapján az  1993. évi LIX. tv. 16. § (2) bekezdésére tekintettel, hivatalból vizsgálatot rendeltem el az esetleges alkotmányos visszásság megállapítása érdekében.

Érintett alkotmányos jog:
Jogállamiság, jogbiztonsághoz való jog (Alk. 2 .§ (1)bek. )

Alkalmazott jogszabályok:
1973. évi I. törvény a büntetőeljárásról
2. § A büntetőügyekben eljáró hatóságok az e törvényben megállapított feltételek fennállása esetén kötelesek a büntetőeljárást lefolytatni.
A nyomozó hatóságok feladataként a törvény a bűncselekmények időszerű, alapos felderítését, valamint az elbíráláshoz szükséges eljárási cselekmények elvégzését írja elő. Az e szempontok figyelembevételével elvégzett nyomozás alapján az ügyész dönt a vád emeléséről.
5. § (1) A hatóságok feladata, hogy az eljárás minden szakaszában a tényállást alaposan és hiánytalanul tisztázzák, a valóságnak megfelelően állapítsák meg, a terhelő és mentő, valamint a büntetőjogi felelősséget súlyosító és enyhítő körülményeket egyaránt figyelembe vegyék. Fel kell deríteni azokat az okokat és körülményeket is, amelyek a bűncselekmény elkövetését közvetlenül lehetővé tették.
7. § A hatóságok határozatai és intézkedései ellen, illetőleg az intézkedés elmulasztása miatt – ha e törvény kivételt nem tesz – jogorvoslatnak van helye.

A vizsgálat megállapításai:
	A Pest Megyei Rendőr-főkapitányság vezetőjének tájékoztatása, továbbá a megküldött bűnügyi, szabálysértési és panaszügyi iratok alapján a vizsgálat a következőket állapította meg:
	B. Balázs 1968-ban került a rendőrség állományába, ahonnan 1983. január 31-én bocsátották el fegyelmi úton. Jelenlegi lakásába 1989-ben költözött. Nevezett és szomszédai között 1993-tól kezdve haragos viszony alakult ki, ezt követően több esetben tettek egymással szemben büntető vagy szabálysértési feljelentést.
	B. Balázs leszerelése és a viszálykodás kezdete között eltelt idő hosszúsága (10 év) miatt nem feltételezhető, hogy a haragos viszony oka B. rendőri szolgálatára vezethető vissza. 1992. decembere óta B. és szomszédai feljelentésére nyolc büntetőeljárás, három szabálysértési eljárás és hét panaszügy keletkezett. Az 1993-ban folyó eljárásokban több helyen szerepel, hogy az ellenségeskedés egy korábban közösen használt telek B. által történt elkerítése miatt kezdődött. 
	Az ügyiratok megküldése idején 1134/1997. bü. számon a Dabasi Rendőrkapitányság folytatott eljárást garázdaság vétségének gyanúja miatt B. Balázs, a felesége, valamint egyik szomszédjuk ellen.
	Az iratokból megállapítható volt, hogy a Nagykőrösi Rendőrkapitányság a korábban feljelentett cselekmények tisztázására a szükséges intézkedéseket megtette.
	B. 1993. április 3-án a Nagykőrösi Ügyészségen tett feljelentést szomszédai ellen súlyos testi sértés bűntettének kísérlete miatt. A nyomozást a kapitányság 336/1993. bü. szám alatt teljesítette, a keletkezett iratokat könnyű testi sértés miatt magánvádas eljárásra a Nagykőrösi Városi Bírósághoz tette át.
	1993. június 15-én szomszédai jelentették fel B.-t rágalmazás és más bűncselekmények miatt. A 441/1993. bü. számon folytatott nyomozás során közvádra üldözendő bűncselekményt nem lehetett megállapítani, így a rágalmazás miatt a magánvádas eljárás lefolytatására az iratokat megküldték a Bíróságnak. Ebben az ügyben igazságügyi elmeorvos szakértői vizsgálatra is sor került. A szakértő megállapította, hogy B. valószínűsíthetően évek óta kialakuló alkoholos paranoid psyhosisban szenved.
	1993. május 26-án B. feljelentést tett szomszédai ellen rongálás miatt. Az 581/1993. bü. számon indított ügyet a kárértékre tekintettel, a szabálysértés elbírálására áttették a Nagykőrösi Polgármesteri Hivatalhoz.
	1994. augusztus 2-án B. ismét rongálás miatt tett feljelentést. A 424/1994. bü. számú eljárást rongálás szabálysértése miatt ugyancsak a Polgármesteri Hivatalhoz tették át. A felsorolt ügyekben hozott jogerős határozatok ellen B. több hatóságnál tett panaszt, így az ügyeivel foglalkozott a Nagykőrösi Városi Ügyészség, a Pest Megyei Főügyészség, a Pest Megyei Rendőr-főkapitányság vezetője, az Ügyészségi Nyomozó Hivatal és az Országos Rendőr-főkapitányság. Panaszait általában megalapozatlanság miatt elutasították, illetve az Ügyészség egyes eljárási hiányosságok megállapítása miatt indítvánnyal élt az eljáró szerveknél. 
	Az áttekintett panaszügyek adatai szerint az eljáró szervek minden esetben megfelelő gondossággal vizsgálták a panaszban foglaltakat, az ismétlődő vizsgálatok nem hoztak felszínre olyan mulasztásokat, amelyek az alapügyek elbírálását érdemben befolyásolták volna vagy az illetékes hatóságok elfogultságára, jelentős mulasztására utaltak volna.
	A rendelkezésre bocsátott iratok alapján alkotmányos visszásságot nem állapítottam meg, ezért a további vizsgálatot megszüntetem.

Budapest, 1998.április

Gönczöl Katalin